Bumm.sk | Rómeó Vérzik: "Köszönjük, de ebből mi nem kérünk!"
"Zenekarunk idén ünnepli megalakulásának 20. évfordulóját, így pályázatot nyújtottunk be Somorja Város Kulturális Bizottságához, támogatást kérve a szülinapi koncert megszervezésére. Úgy gondoljuk, hogy amit mi teszünk, az igenis része Somorja kulturális életének, a város hírét koncertjeink és rajongóink révén öregbítjük. Aki ismer bennünket, tudja, hogy koncertjeink színvonalát igyekszünk folyamatosan emelni és közönségünknek évről évre többet, jobbat nyújtani. Ez a somorjai májusi koncertünkön sem lesz másként, hiszen olyan látványelemeket vonultatunk majd fel a jubileumi koncerten, amilyet a somorjai szabadtéri színpad még nem látott. Ez persze egyben nagyon költséges is, ezért pályáztunk, hogy az igényes technika felvonultatása ellenére ne kelljen magas jegyárakat kérnünk. A Kulturális Bizottság támogatásra méltónak találta pályázatunkat és ezer eurót ítélt meg nekünk.
Miután a samorincan.sk hírportál ezt a hírt megjelentette, a kommentelők között jó páran nehezményezték, hogy egy rockzenekar közpénzből kap támogatást. Ízléstelen, sértő és személyeskedő beszólásokat kaptunk. Köszönjük, de ebből mi nem kérünk! A somorjaiak többsége ismer bennünket, tudják, hogy amerre járunk, Európa-szerte büszkék vagyunk arra, hogy somorjaiak vagyunk, és hogy több éve aktív részesei és formálói vagyunk városunk kulturális életének. Ezzel csak az utóbbi időben Somorjára települtek nincsenek tisztában, akik egyelőre a monitor mögül, álnevek mögé bújva kritizálnak mindent, ami somorjai.
Mi ebben az évben ünneplünk, és még csak véletlenül sem engedjük, hogy bárki elrontsa az ünneplésünket. Nem adjuk meg senkinek azt a támadási felületet, hogy azt mondhassa rólunk, hogy nyerészkedünk szeretett városunkon, ezért mind a hárman egyöntetűen úgy döntöttünk, lemondunk az elnyert támogatásról. A város vezetésének és a Kulturális Bizottság tagjainak ezúton is köszönjük, hogy próbáltak a döntésünkről lebeszélni és erkölcsileg és barátilag is támogattak az elmúlt években. Mi május 30-án ünnepelni fogunk a Pomléban, aki velünk együtt szeretne ünnepelni, megtalál ott bennünket és rajongóinkat!
Érdekütközés állna fenn?
A közlemény szlovák verziója megjelent az érintett portálon is, a kiadó megjegyzésével, melyben hangsúlyozzák, hogy az oldalon közzétett hozzászólások egyrészt nem "sértők és ízléstelenek", másrészt nem a Rómeó Vérzik zenekar sikereit vonják kétségbe, hanem a kulturális bizottságnak a támogatások elosztásáról született döntését. Hozzáteszik: ennek a bizottságnak az elnöke Kovács Koppány városi képviselő, aki egyben a zenekar énekese is. A nyilatkozat szerint minden politikusnak, akár országos, akár helyi szinten tevékenykedik, viselnie kell a közvélemény esetleges kritikáját, főleg érdekütközés esetében.
A közleményben rámutatnak még, hogy a Transparency International Slovensko szervezet tavaly a városi döntéshozatal rendkívül alacsony átláthatóságát állapította meg. Átláthatóság szempontjából Szlovákia száz legnagyobb városa közül a somorjai önkormányzat csupán a 84.
(somorja.sk, samorincan.sk)
Új videóval jelentkezik a Rómeó Vérzik